CHO-SCN เตรียมแบ่งเค้ก “เมล์เอ็นจีวี” จ่อบุ๊คทันที 380 ลบ. หลังส่งมอบ100คันแรกภายในQ1/61
CHO-SCN เตรียมแบ่งเค้ก "เมล์เอ็นจีวี" จ่อบุ๊คทันที 380 ลบ. หลังส่งมอบ 100 คันแรกภายใน Q1/61
22 ธ.ค. 2560

นายสุรเดช ทวีแสงสกุลไทย ประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ว่า การที่บริษัทได้เข้าร่วมประมูลรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน พร้อมซ่อมแซมและบำรุงรักษากับทางองค์การขนส่งมวลชนกรุงเทพ หรือ ขสมก.นั้น เป็นไปตามแผนยุทธศาสตร์ของบริษัท “CHO 2023” เพื่อต่อยอดสู่การเป็นขนส่งมวลชนในอนาคต
โดยแผนยุทธศาสตร์ CHO 2023 ดังกล่าว บริษัทได้ดำเนินการมากว่า 6 ปี เพื่อวางแผนว่าในแต่ละปีจะเติบโตในด้านใดบ้าง ดังนั้นการเข้าไปประมูลรถเมล์ NGV 489 คัน ถือว่าสอดคล้องในการดำเนินการตามแผนที่วางไว้ อีกทั้งยังมีในส่วนของการซ่อมบำรุงที่มีสัญญา 10 ซึ่งเป็นประโยชน์กับบริษัทตามแผนที่วางไว้
ส่วนผลตอบแทนจากการดำเนินงานแบ่งเป็น 2 ส่วน ประกอบด้วย ผลตอบแทนด้านการขายรถ 489 คัน ให้ทาง ขสมก.ที่คาดว่าราคาอาจไม่สูงมาก ขณะที่ผลตอบแทนด้านการซ่อมบำรุงคาดว่าจะได้รับผลตอบแทนที่ดี
สำหรับการร่วมทุนระหว่างบริษัท กับบริษัท สแกน อินเตอร์ จำกัด (มหาชน) หรือ SCN นั้น จะแบ่งสัดส่วนกำไรกันในอัตรา 50:50 โดยทาง SCN มีความเชี่ยวชาญในด้านเครื่องยนต์ NGV รวมถึงอุปกรณ์ NGV อยู่แล้ว ซึ่งเป็นผลดีแก่บริษัทในการช่วยลดต้นทุนในเรื่องการซ่อมบำรุง
ทั้งนี้ บริษัทจะรับรู้รายได้จากการส่งรถเมล์ NGV ล็อตแรก จำนวน 100 คัน หลังวันลงนามสัญญา 90 วัน โดยบริษัทจะสามารถบันทึกรายได้ มูลค่า 380 ล้านบาท ได้ภายในช่วงไตรมาส 1/61 หากทาง ขสมก.เรียกเซ็นสัญญาภายในเดือน ธ.ค.นี้ ขณะเดียวกัน หากทาง ขสมก.เรียกเซ็นสัญญาภายหลังจากเดือน ธ.ค. บริษัทจะเลื่อนการรับรู้รายได้ไปในช่วงไตรมาส 2/61
อย่างไรก็ตาม ในส่วนของรายได้จำนวน 380 ล้านบาท จะต้องนำไปหักในส่วนของค่าใช้จ่ายเพื่อให้เหลือเป็นกำไรสุทธิ จากนั้นจะทำการแบ่งกำไรกับทาง SCN ในสัดส่วน 50%